Így él ma egy rabszolganő, egy vendégmunkás és egy háborútúlélő
Elképesztő női sorsokba láthatunk bele ismét a Verzió Filmfesztiválon.
Elektronikai ipar által okozott leukémia, baromfifeldolgozó üzem, háborúból hazatérő nők, válás ötven év után, börtönszínház, árvaház és családi rabszolgaság. Nem állítjuk, hogy a Verzió Nemzetközi Emberi Jogi Dokumentumfilm Fesztivál idei kínálata vidám lenne, de hát egyrészt ilyen ez a mi 21. századi valóságunk, másrészt arról érdemes igazán beszélni, ami nehéz, ami nem jó, ami változásra szorul. Vagy csak sokat, igazán sokat elmond rólunk. Rólunk, emberekről és rólunk, nőkről. Merthogy örömteli tendencia: egyre több az úgynevezett női téma és női alkotó a dokumentumfilmes kínálatban.

November 6. és 11. között ötvenkilenc filmet vetítenek Budapesten a világ harmincöt országából. De Pécsett, Kecskeméten és Szegeden is tartanak vetítéseket. Először szerveznek nemzetközi emberi jogi versenyprogramot is tizenkét filmmel, ezenkívül lesz Diák- és elsőfilmes verseny, a Magyar panoráma válogatásban pedig nyolc filmet láthat a közönség. Idén három tematikus szekció is lesz: „Életünk a munka”, „Földünk a tűréshatáron” és „Az emlékezés formái”.  A filmvetítéseket beszélgetések kísérik a rendezőkkel, emberi jogi aktivistákkal és szakértőkkel.

Íme, egy igazán gazdag válogatás: mi mindent érdemes „női szemmel” (is) megnézni – első pillantásra is rengeteg az érdekes téma.

Stefanie Brockhaus / A költőnő 

A szaudi költőnő, Hissa Hilal az első nő, aki bejutott a Milliók Költője című népszerű tévéshow döntőjébe. Inspiráló történet egy nőről, aki személyes szabadságát kockáztatja azért, hogy 70 millió néző előtt kritizálhassa a patriarchális berendezkedést. Locarnói Filmfesztivál – Kritikusok Hete 2017  

Heather White / Szembesítés

Ji Jeting harca az elektronikai ipar által okozott leukémia ellen Kínától egészen a Szilícium-völgyig vezet. A nagyvállalati és kormányzati érdekek elleni küzdelem globális felelősségvállalást igényelne. Torontói Nemzetközi Filmfesztivál 2017  

Alisa Kovalenko / Hazai pályán

Alina focista és egyben testvérei pótmamája, aki profi sportolói karrierről álmodik. Megnyerheti-e élete meccsét, amikor minden ellene szól? Sheffield DocFest 2018  

Apolena Rychlikova / Végkimerülésig

Egy kórházi mosdó, egy baromfifeldolgozó üzem, egy szupermarket, egy borotvapengegyár és egy hulladékválogató terem. Az újságíró Saša Uhlová egy hónapot töltött mindegyik munkahelyen, hogy első kézből vizsgálhassa a munkakörülményeket. Jihlava 2017, cseh dokumentumfilmes díj és közönségdíj  

Alina Gorlova / Semmi sem mutatja

Amikor egy nő hazatér a háborúból, otthon újabb harc várja: meg kell küzdenie az őt kísértő emlékekkel. DocuDays UA 2018, a nemzetközi zsűri díja  

Manon Barbeau / Wapikoni barátai

A Wapikoni Mobile, egy vágószobává és parányi vetítőhelyiséggé alakított lakókocsi megállíthatatlanul rója Kanada kietlen országútjait, hogy végül indián rezervátumokban kínáljon inspirációt, teret és eszközt az alkotáshoz.

Claudia Abend és Adriana Loeff / Élete virágja

Öt évtized házasság után Aldo és Gabriella a válás mellett döntenek. Egy egyetemes, de mégis mélyen személyes történet szerelemről, párkapcsolatokról és öregedésről. IDFA hivatalos program 2017  

Anasztazia Mirosnicsenko / Első szerep

Tizenegy nő készül egy színielőadásra egy fehérorosz börtönszínházban. A próbafolyamat mindannyiuknak felszabadító és átformáló erejű élmény. Külön említés a Krakkói Filmfesztiválon, 2018  

Maasja Ooms / Alicia

Alicia, akit édesanyja elhagyott, biztonságra, szeretetre és igazi otthonra vágyik. A film egy árvaházban játszódó négyéves érzelmi hullámvasutat mutat be. IDFA 2017, a zsűri különdíja 

Mila Turajlic / A másik oldal

Egy kulcsra zárt ajtó egy belgrádi lakásban és egy ház, amit a történelem szelleme kísért. Személyes hangvételű film Szerbia történelméről, mely a rendező anyjának portréja is: egy karizmatikus tudósé és politikusé, aki a társadalmat egyre jobban eluraló nacionalizmussal küzd. IDFA 2017, a legjobb dokumentumfilm díja  

Tuza-Ritter Bernadett / Egy nő fogságban

Egy nő 10 éven át volt egy család háztartási rabszolgája. A filmrendező jelenlétéből erőt merítve úgy dönt, megszökik a kegyetlen elnyomásból, és szabad emberré válik. Magyar Filmkritikusok Díja 2018 – Legjobb dokumentumfilm  

Zurbó Dorottya / Könnyű leckék

A 17 éves Kafia két éve érkezett Szomáliából, és egy gyerekotthonban lakik. Miközben az érettségire készül, szinte mindennel szakít, ami gyermeki identitásának fontos eleme volt. Locarno – Kritikusok Hete 2018, Szarajevói Filmfesztivál, versenyprogram, 2018  

Bicsák Boglárka / Megint elfelejtettem virágot hozni

A filmrendező nagyszüleinek kettős portréja és a szocializmus alatti eltérő életpályájuk bemutatása. Az emlékek mozaikjából rajzolódik ki a múlt.   

Chilton Flóra / Karmák/BAGázs

A Bagázst ügyvédek és szociológusok alapították, hogy változást hozzanak két vidéki roma közösség életébe.  

Cseke Eszter és S.Takács András / Az ellenség gyermekei: Edith Eva Eger

A világhírű pszichológus, dr. Edith Eva Eger holokauszttúlélő. A film az ő története; a traumák feldolgozásáról és legsötétebb félelmeinkkel való szembenézésről szól. Monte-Carlói Fesztivál, Arany Nimfa  

Lindy Lou: A 2-es számú esküdt

Egy korábbi esküdt körbeutazza Mississipit, hogy megbeszélje a többi esküdttel a valamikori halálos ítéletet, amit együtt hoztak. A 12 dühös ember új értelmezésben. Sheffield Doc Fest 2017  

Rana Abu Fraiha / Anyámat követve

Egy halálosan beteg muszlim beduin nő úgy dönt, hogy a zsidó temetőben akar végső nyughelyet, ezzel súlyos érzelmi dráma veszi kezdetét a családban. Jeruzsálemi Filmfesztivál hivatalos program 2018  

Nu Nu Hlaing / Anya fegyverben

Mi Sue Pwint a Burmai Diákok Demokratikus Frontjának tagja. A film az ő történetét mutatja be, ahogy forradalmárként és anyaként is részt vesz a békefolyamatokban a súlyosan megosztott országban.  

Nebojša Slijepčević / Srbenka

Egy szerb lány 1991-es, zágrábi meggyilkolásáról szóló avantgárd színházi darab próbái terápiaként kezdenek működni, a 12 éves színésznő, Nina pedig úgy érzi, mintha a háború sosem ért volna véget. Szarajevói Filmfesztivál 2018, Szarajevó Szíve-díj a legjobb dokumentumfilmnek, közönségdíj  

Révész Bálint / Nagyi projekt

A Nagyi projekt három unoka és nagymamáik vállalkozása egy múltbéli utazásra. Road movie a generációk közti európai párbeszédről az Egyesült Királyságban, Németországban és Magyarországon. Dok Leipzig 2017, MDR-díj 

Balla Dávid / Ne bámuljanak már! – Inkluzív színház születik

Egy inkluzív színházi előadás során öt nő beszél a vágyairól, a nőiségről és hogy hogyan találhatjuk meg a helyünket az életben.  

A részletes programért kattints a fesztivál honlapjára vagy Facebook-oldalára!
dokumentumfilm filmfesztivál Verzió dokumentumfilm-fesztivál